REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj: 06-2/182-13

16. maj 2013. godine

B e o g r a d

ZAPISNIK

14. SEDNICE ODBORA ZA PROSTORNO PLANIRANjE, SAOBRAĆAJ,

INFRASTRUKTURU I TELEKOMUNIKACIJE,

ODRŽANE 15. MAJA 2013. GODINE

 Sednica je počela u 14,15 časova.

 Sednicom je predsedavao Dejan Radenković, predsednik Odbora.

 Sednici su prisustvovali članovi Odbora: Zoran Bojanić, Gorica Gajić, Slobodan Jeremić, Milan Kovačević, Vladimir Marinković, Mujo Muković, Ljuban Panić i Srđan Spasojević.

 Sednici Odbora je prisustvovao zamenik člana Odbora Rajko Stevanović (zamenik Branislava Jovanovića).

 Sednici nisu prisustvovali članovi Odbora: Radmila Gerov, Vladimir Jovanović, Milan Lapčević, Milovan Marković, Stefana Miladinović, Aleksandar Senić i Željko Sušec (niti njihovi zamenici).

 Sednici su prisustvovali iz Republičke agencije za poštanske usluge: Dragan Đorđević, predsednik i Slavko Đumić, zamenik predsednika Saveta Republičke agencije za poštanske usluge.

 Predsednik Odbora je pre utvrđivanja dnevnog reda sednice Odbora predložio dopunu dnevnog reda tačkom 2. - Izbor zamenika predsednika Odbora za prostorno planiranje, saobraćaj, infrastrukturu i telekomunikacije.

Dosadašnja tačka 2. – Razno, treba da postane tačka 3. dopunjenog dnevnog reda.

Odbor je jednoglasno (devet za) usvojio predloženu dopunu dnevnog reda 14. sednice Odbora.

Odbor je jednoglasno (devet za) utvrdio dopunjeni

D n e v n i r e d

1. Razmatranje Izveštaja o radu i aktivnostima Republičke agencije za poštanske usluge za 2012. godinu;

 2. Izbor zamenika predsednika Odbora za prostorno planiranje, saobraćaj infrastrukturu i telekomunikacije;

3. R a z n o.

Prva tačka dnevnog reda - **Razmatranje Izveštaja o radu i aktivnostima Republičke agencije za poštanske usluge za 2012. godinu**

 Uvodno izlaganje je podneo Dragan Đorđević, predsednik Saveta Republičke agenicije za poštanske usluge, koji je istakao da Izveštaj o radu i aktivnostima Republičke agencije za poštanske usluge za 2012. godinu obuhvata sve najznačajnije aktivnosti Agencije koje su realizovane u 2012. godini.

On je rekao da su uvodnom delu Izveštaja date informacije o delokrugu rada Agencije kao nezavisnom regulatornom organu u oblasti poštanskih usluga, koja u skladu sa Zakonom o poštanskim uslugama ima obavezu da svim korisnicima na teritoriji Republike Srbije obezbeđuje pružanje univerzalne poštanske usluge.

Takođe, u Izveštaju su iznete informacije o univerzalnoj usluzi, o rezervisanoj usluzi kao delu univerzalne usluge, a navedeni su i uslovi koje operator mora da ispuni kako bi korisnicima pružio univerzalnu poštansku uslugu.

Prema podacima iz Izveštaja, na dan 31.12.2012. godine, glavni operator JP PTT saobraćaja „Srbija“, koji posluje u sistemu saobraćaja PTT usluga Srbije, raspolaže sa tri glavna operativna centra - u Beogradu, Nišu i Novom Sadu, poseduje 1500 jedinica poštanske mreže, ima 2100 poštanskih sandučića, oko 1300 motornih vozila i oko 3000 bicikala i mopeda.

U 2012. godini završen je novi objekat - PTT centar u Zemunu, gde je u toku instalisanje opreme od strane izabranog izvođača radova „Toshiba“. Instalisana oprema će biti najsavremenija oprema te vrste u Evropi. Centar će početi sa radom u prvom kvartalu 2014. godine, a svojim radom će uticati na pružanje najkvalitetnijih PTT usluga u sva tri centra, u Beogradu, Nišu i Novom Sadu.

U Izveštaju su precizirane tarifne politike i cene koje treba da budu formirane u 2013. godini za univerzalnu poštansku uslugu, a prema odredbama Pravilnika o metodologiji za obračun cena za univerzalnu poštansku uslugu koju pružaju poštanski operatori. Pravilnik je donela Republička agencija za poštanske usluge u 2012. godini.

Predsednik Saveta Agencije je u svom izlaganju naglasio da cene poštanskih usluga u međunarodnom saobraćaju nisu menjane od 2005. godine, a u unutrašnjem saobraćaju od 2009. godine, pa je mišljenja da je realno očekivati da će uskoro doći do povećanje cena PTT - usluga.

 Analiza tržišta PTT usluga pokazuje da je u 2012. godini ostvareno ukupno 330.000.000 poštanskih usluga, od kojih najveći rast, od 23% beleži rast komercijalnih usluga.

Iz analize prihoda za 2012. godinu može se zaključiti da je došlo do rasta komercijalnih usluga kako u pogledu obima pružanja ove vrste PTT usluga, tako i u pogledu ostvarenih prihoda od realizacije ove vrste usluga, koji beleže rast od 17%. To samo govori i o porastu konkurencije u domenu pružanju komercijalnih usluga.

 U 2012. godini ostvaren je ukupan prihod od 12,6 milijardi dinara, od čega je od pružanja univerzalne usluge ostvareno 7,1 milijarda dinara, a od pružanja komercijalne usluge 5,6 milijardi dinara. U strukturi ostvarenog prihoda za pružanje PTT usluga, na univerzalne usluge otpada 56%, a na komercijalne usluge 44% ukupno ostvarenih prihoda.

Kontrola kvaliteta usluga u PTT saobraćaju je vršena snimanjem rokova prenosa usluga: za 2011. godinu – kontrola je trajala jedan mesec, za 2012. godinu – dva meseca, a za 2013. godinu je predviđeno da se praćenje (snimanje) kvaliteta rokova prenosa usluga vrši u trajanju od tri meseca.

Vremensko ograničenje praćenja rokova prenosa PTT usluga na mesec, dva ili tri meseca u toku godine, uslovljeno je visokim troškovima ove vrste kontrole.

 Naš javni operator za pružanje PTT usluga je oktobra 2012. godine, na Kongresu svetskog poštanskog saveza u Dohi, u konkurenciji 49 zemalja koje su bile raspoređene u četiri kategorije, dobio zlatni certifikat za upravljanje kvalitetom usluga i priznanje za postignute rezultate na polju rasta kvaliteta pruženih poštanskih usluga, gde je posebno istaknuto da je postigao najbrži rast u pružanju kvaliteta usluga u čitavom regionu jugoistočne Evrope.

Početkom 2013.godine naš javni operator za pružanje PTT usluga (podatak nije sadržan u Izveštaju Agencije za 2012. godinu) dobio je bronzanu medalju za kvalitet pružanja usluga ekspresnih pošiljki u međunarodnom saobraćaju, a uspeh našeg operatora je utoliko veći jer je ovu vrstu usluga uveo tek pre tri godine.

 Republička agencija je u poslednje dve i po godine izvršila dva istraživanja tržišta sa stanovišta stepena zadovoljenja potreba korisnika, radi dobijanja prave informacije o radu PTT operatora u Srbiji, s tim što je planirano još jedno istraživanje, krajem 2013. godine.

 U 2012. godini Agencija je izdala devet dozvola novim operatorima, tako da je 31.12.2012. godine u Srbiji bilo ukupno 46 PTT operatora, od kojih je 45 operatora - za pružanje komercijalnih usluga i jedan operator sa licencom javnog poštanskog operatora - za pružanje univerzalne usluge.

U svom izlaganju, predsednik Saveta Agencije je ukazao na pojavu određenog broja „divljih“ operatora i tom prilikom je apelovao da se sve inspekcijske službe u Republici angažuju u cilju zaustavljanja i zabrane rada ilegalnih operatora.

 Na kraju svog izlaganja, predsednik Saveta Agencije je istakao da je nezavisni revizor o poslovanju i finansijskom poslovanju Republičke agencije za poštanske usluge za 2012. godinu, izrazio pozitivno mišljenje, kao i to, da je Agencija u 2012. godini poslovala u skladu sa svim važećim propisima.

 Slavko Đumić, zamenik predsednika Saveta Republičke agencije za poštanske usluge je istakao da rad nelegalnih operatora remeti lojalnu konkurenciju među operatorima, utiče na smanjenje sredstava koja se usmeravaju u budžet Republike po osnovu vršenja PTT usluga legalnim putem, ali i da se najveći problem nalazi u zastareloj zakonskoj regulativi, tako da je neophodno najhitnije donošenje novog zakona o poštanskim uslugama, kako bi se definisali međunarodni standardi u pružanju PTT usluga, a samim tim bi se rešio i problem nelegalnih operatora u Srbiji.

 Slobodan Jeremić je postavio pitanje predstavnicima Republičke agencije, da li će aktiviranjem novog PTT centra u Zemunu i instalisanjem najsavremenije opreme za podršku u pružanju PTT usluga u Srbiji, doći do otpuštanja zaposlenih u JP PTT saobraćaja „Srbija“.

 Slavko Đumić je odgovorio da je to pitanje za predstavnike javnog poštanskog operatora u Srbiji, ali da je on, kao prestavnik Agencije, mišljenja da će poboljšanje infrastrukturnog sistema javnog poštanskog operatora zahtevati zapošljavanje velikog broja novih radnika, a da do otpuštanja zaposlenih neće doći.

Odbor za prostorno planiranje, saobraćaj, infrastrukturu i telekomunikacije je nakon razmatranja Izveštaja o radu i aktivnostima Republičke agencije za poštanske usluge za 2012. godinu, saglasno članu 237. Poslovnika Narodne skupštine i članu 76. Zakona o poštanskim uslugama, utvrdio većinom glasova (devet za, jedan nije glasao) sledeći Predlog zaključka koji dostavlja Narodnoj skupštini na razmatranje i usvajanje, a koji glasi:

ZAKLjUČAK

o Izveštaju o radu i aktivnostima Republičke agencije za poštanske usluge

za 2012. godinu

1. Narodna skupština prihvata Izveštaj o radu i aktivnostima Republičke

agencije za poštanske usluge za 2012. godinu.

1. Narodna skupština podržava aktivnosti Republičke agencije za poštanske

usluge usmerene na unapređenje uslova za obavljanje poštanskih usluga, uspostavljanje propisanih standarda kvaliteta i praćenja njihove primene.

1. Narodna skupština obavezuje Ministarstvo spoljne i unutrašnje trgovine i

telekomunikacija da uskladi najhitnije propise koji regulišu oblast poštanskih usluga sa međunarodno prihvaćenim standardima.

1. Ovaj zaključak objaviće se u „Službenom glasniku Republike Srbije“.

Za izvestioca Odbora na sednici Narodne skupštine određen je Dejan Radenković, predsednik Odbora.

Druga tačka dnevnog reda – **Izbor zamenika predsednika Odbora za prostorno planiranje, saobraćaj infrastrukturu i telekomunikacije**

Predsednik je obrazložio da je zbog velikog broja aktivnosti i njegovog čestog odsustvovanja iz tih razloga, neophodno da Odbor izabere zamenika predsednika Odbora za prostorno planiranje, saobraćaj, infrastrukturu i telekomunikacije koji će ga u slučaju njegovog odsustva menjati na sednicama Odbora.

S obzirom da je na obavljenim konsultacijama dogovoreno da zamenik predsednika bude iz najveće opozicione stranke, predsednik Odbora je predložio da narodni poslanik Ljuban Panić, član Odbora, bude izabran za zamenika predsednika Odbora za prostorno planiranje, saobraćaj, infrastrukturu i telekomunikacije.

Odbor je većinom glasova (devet za, jedan nije glasao) izabrao narodnog

poslanika Ljubana Panića za zamenika predsednika Odbora za prostorno planiranje, saobraćaj, infrastrukturu i telekomunikacije.

Treća tačka dnevnog reda - **Razno**

 Povodom ove tačke dnevnog reda nije bilo predloga ni diskusije.

 Predsednik Odbora je, nakon što je konstatovao da niko od članova Odbora nema predlog za raspravu pod tačkom - Razno, zaključio sednicu Odbora.

Na sednici Odbora vođen je tonski zapis.

Sednica Odbora je zaključena u 14,40 časova.

 SEKRETAR PREDSEDNIK ODBORA

 Biljana Ilić Dejan Radenković